Store vejrmæssige udfordringer i vinter og forår gør det vanskeligere at forudsige, hvor store udbytter landmændene får i hus i år.

Men den flotte vejrudsigt for de kommende dage er det helt ideelt, at høsten nu for alvor går i gang. Det bliver varmt og tørt, og det sparer landbruget for store udgifter til at tørre høsten. - Det er nu, det hele går i gang. Det er højdepunktet på året, hvor landmændene har kort tid til at få frugten af deres slid i sikkerhed under tag. Så det er bare med at komme ud i marken, når vejret tillader det, siger chefkonsulent i LandboNord, Søren Greve Olesen. Selvom høstvejret her til en start arter sig rigtig fint, så er det i år svært at sige noget præcist om, hvad udbyttet bliver. - Vi havde en ekstrem våd vinter, hvor det stort set regnede fra august til marts. Og så fik vi et rigtigt koldt og tørt forår. Det er svære betingelser for planterne, og derfor kan vi først sikkert noget sikkert om udbyttet, når vi har fået det hele ind, siger Søren Greve Olesen. Planteavlskonsulenten tør dog godt komme med et forsigtigt gæt på årets resultat. - Jeg tror, at det bliver en middel høst med en pil op. Hveden bliver middel, og vårbyggen bliver middel. Måske med en pil eller to op, siger han. Landmændene har nu tre til fire uger til at få årets høst kørt ind.